לוגו HSK
**HSK** (ראשי תיבות בסינית של: 汉语水平考试, בתעתיק סיני: **H**ànyǔ **S**huǐpíng **K**ǎoshì, מילולית: *מבחן רמה בסינית*), הוא מבחן רמה רשמי מטעם ממשלת סין, הבודק ומדרג את דרגות השליטה בשפה הסינית הסטנדרטית כשפה זרה בקרב דוברים שאינם ילידים, בדומה למבחן ה-TOEFL העוסק בשפה האנגלית. המבחן מיועד במקור עבור המגזר האקדמי והעסקי, ובהתאמה גם השאלות המופיעות בו מכילות תוכן אקדמי (מלבד ברמות הנמוכות, המחייבות שימוש בשפה פשוטה מחיי היום יום).

רקע, מטרות ושימושי המבחן
------------------------

המבחן פוּתח ב-1984, ונערך לראשונה מחוץ לגבולות סין בשנת 1991. מאז התפשט למדינות רבות כולל ישראל. כיום המבחן נערך לפחות פעם שנה באוניברסיטת תל אביב והאוניברסיטה העברית, על ידי נציגויות מכון קונפוציוס.

גרסה מעודכנת של הבחינה לשפה עדכנית יותר (המכונה "The new HSK") הוצגה במרץ 2010, ומאז מנוהלת על ידי שלוחה של משרד החינוך הסיני (Hanban), והיא זו שנמצאת בשימוש כיום. נכון ל-2014, היו בכל העולם 860 מרכזי בחינות, מתוכם 530 מרכזים מחוץ לסין, ב 112 מדינות. בסין גופא ישנם 330 מרכזים הפזורים ב-71 ערים.

כיום, מוסדות רבים ברחבי העולם מוצאים את מודל ההערכה של ה-HSK כאמין, ולא פעם נוהגים לדרוש במפורש תעודת HSK ברמה המבוקשת על מנת לקבל מועמדים לתוכניות לימודים, מלגות ומקומות עבודה.


| מבנה בחינת HSK הישן, עד שנת 2010 |
| --- |
| דירוג מבחן (等第) | אוצר מילים(מצטבר) | רמה(级别) | הגדרה |
| HSK

מתקדם | **סימנים:** 2865**ביטויים:** 8840 | 11 | מתקדם A |
| 10 | מתקדם B |
| 9 | מתקדם C\* |
| - | אין |
| HSK

בינוני \
מתחיל | **סימנים:** 2194**ביטויים:** 5257 | 8 | בינוני A |
| 7 | בינוני B |
| 6 | בינוני C |
| **סימנים:** 1603**ביטויים:** 3052 | 5 | מתחיל A |
| 4 | מתחיל B |
| 3 | מתחיל C\*\* |
| - | אין |
| HSK
בסיסי | **סימנים:** 800**ביטויים:** 1033 | 3 | בסיסי A |
| 2 | בסיסי B |
| 1 | בסיסי C |
| - | אין |
| \*בדרך כלל מהווה את סף הכניסה לתחומים מקצועיים.\*\*בדרך כלל נדרש עבור תוכניות למידה שאינן עוסקות בשפה עצמה. |

גיליון ציונים של HSK 6 משנת 2010, המפרט את ציוני הנבחן בחלקי המבחן השונים. שייך לתלמיד איטלקי.
סין החלה בפיתוחו של המבחן בשנת 1984 באוניברסיטת בייג'ינג, והוא הוכרז כמבחן הערכה הסטנדרטי הלאומי של סין בשנת 1992 (בגרסתו הקודמת). כבר ב-2005 כמות השימושים במבחן עברה את המיליון הראשון. עד 2010, המבחן התבצע ב-11 דרגות הערכה ב-3 קטגוריות (מתחיל, בינוני ומתקדם). הצלחה בבחינות ברמות 3–8, היוותה תנאי קבלה לאוניברסיטה סינית עבור זרים. הרמה תשיעית ומעלה נחשבה לסטנדרט המצופה מדוברים שאינם ילידים, המעוניינים לפעול בעולם העסקים הסיני. כיום ניתן לבצע את הבחינה בכתב וגם באופן מקוון. ההרשמה לבחינה נעשית דרך האתר של ה-Hanban, עד 30 יום לפני מועד הבחינה בכתב, ועד 10 ימים לפני מועד הבחינה הממוחשבת (אשר איננה זמינה בישראל, נכון להיום).

המבנה הנוכחי (החל מ-2010)
-------------------------

בשנת 2010 מספר הרמות צומצם מ־11 ל־6, מבנה השאלות השתנה וכן נוספה מטלת כתיבה החל מהרמה השלישית. בדומה לגרסה הקודמת, ככל שעולה רמת הבחינה, נדרש ידע מורכב יותר של השפה וכן נדרשת שליטה באוצר מילים גדול יותר. שינוי קטן ברשימת אוצר המילים נערך בשנת 2012.

מבחן ה HSK כולל בחינה בכתב ובחינה בעל פה הנערכים בנפרד. המבחן בעל פה ידוע בכינוי HSKK (בסינית: 汉语水平口语考试. בתעתיק סיני: Hànyǔ Shuǐpíng Kǒuyǔ Kǎoshì)

הבחינה בכתב
-----------

הבחינה מורכבת מ2–3 חלקים - שמיעה, קריאה וכתיבה. השאלות הן סגורות (כלומר בעלות תשובה נכונה אחת בלבד) מלבד החלק של הכתיבה.

| מבנה בחינת HSK (השיטה הנהוגה מאז 2010) |
| --- |
| רמה | אוצר מילים | הבחינה בכתב | תיאור |
| ביטויים(מצטבר / חדש) | סימנים(מצטבר / חדש) | שמיעה | קריאה | כתיבה |
| 1 | 150 | 150 | 174 | 174 | 20 שאלות, 15 דקות | 20 שאלות, 17 דקות | לא נבדק | מיועד ללומדים שיכולים להבין ולהשתמש באוצר מילים ומשפטים בסיסיים כדי לתקשר, ומכין אותם להמשך לימודי הסינית. במבחן HSK1 כל הסימנים מופיעים לצד התעתיק הסיני. |
| 2 | 300 | 150 | 347 | 173 | 35 שאלות, 25 דקות | 25 שאלות, 22 דקות | מיועד ללומדים שיכולים להשתמש בצורה פשוטה וישירה, וליישם אותה בצורה בסיסית בחיי היום יום שלהם. ברמת HSK2 כל הסימנים מופיעים לצד התעתיק הסיני. |
| 3 | 600 | 300 | 617 | 270 | 40 שאלות | 30 שאלות | 10 פריטים | מיועד ללומדים שיכולים לעשות שימוש בסינית כדי לספק את צורכי היום יום שלהם, כולל בלימודים ובעבודה, ויכולים להשלים את רוב המטלות התקשורתיות בהן הם נתקלים במהלך ביקורם בסין. |
| 4 | 1200 | 600 | 1064 | 447 | 45 שאלות | 40 שאלות | 15 פריטים | מיועד ללומדים שיכולים לדון במגוון יחסית רחב של נושאים בסינית, ויכולים לתקשר עם דוברים ילידים ברמה גבוהה. |
| 5 | 2500 | 1300 | 1685 | 621 | 45 שאלות | 45 שאלות | 10 פריטים | מיועד ללומדים שיכולים לקרוא עיתונים ומגזינים בסינית, לצפות בסרטים סינים, ויכולים לכתוב ולשאת נאומים ארוכים בסינית. |
| 6 | 5000 | 2500 | 2663 | 978 | 50 שאלות | 50 שאלות | 1 חיבור | מיועד ללומדים שיכולים להבין בקלות כל סוג של מידע תקשורתי בסינית, ויכולים להביע עצמם באופן שוטף בכתב ובעל פה. |

בכל חלק ניתן לצבור עד 100 נקודות. ב HSK 1-2 ניתן לצבור עד 200 ונדרשות 120 נקודות על מנת לעבור את הבחינה בהצלחה. ברמות הגבוהות, ניתן לצבור עד 300 נקודות, ועל מנת לעבור את הבחינה דרושות 180 נקודות לפחות. מדובר בציון כולל לבחינה, ומכאן שאין מינימום של נקודות לצבירה בכל אחד מחלקי המבחן (ניתן להצליח מאוד בחלק אחד על חשבון חולשה בחלק אחר).

הבחינה בעל פה
-------------

המבחן בעל פה הוא מבחן נפרד המכיל שלוש רמות, אולם הן מיועדות להתאים לשש רמות הבחינה הכתובה.

| מבנה המבחן בעל פה - HSKK |
| --- |
| רמת HSK | רמת HSKK | סימן
הבחינה | ביטויים | שאלות | דקות |
| 1 | מתחיל | A | 200 | 27 | 17 |
| 2 |
| 3 | בינוני | B | 900 | 14 | 21 |
| 4 |
| 5 | מתקדם | C | 3000 | 6 | 24 |
| 6 |

הבחינה בישראל
-------------

בישראל ניתן כיום ללמוד סינית בבתי ספר ברמת בגרות 5 יחידות, באוניברסיטאות, ובקורסים פרטיים. בוגרי תיכון שולטים בכ-600 סימנים, ורמת הסינית שלהם תואמת למדרג YCT4 (הדומה ל-HSK עבור נוער), השקול בערך לרמת HSK3. תלמידי אוניברסיטה לתואר ראשון בלימודי אסיה בדרך כלל יכולים לגשת לבחינת HSK4 בשנתם השלישית, ולרמות הגבוהות יותר בתואר השני.

ראו גם
------

* מנדרינית תקנית
* כתב סיני
* סינית מפושטת

לקריאה נוספת
------------

\* Wang Jiang, Stimulated Tests of the New Chinese Proficiency Test HSK (HSK Level 1) (Discs Included) (Chinese Edition), 2010

קישורים חיצוניים
----------------

ויקישיתוף מדיה וקבצים בנושא **HSK** בוויקישיתוף
* דוגמאות ממבחני עבר בכתב
* מכון קונפוציוס בירושלים
* מכון קונפוציוס בתל אביב
* האנבאן-מפקדת מכוני קונפוציוס העולמית, ושלוחה של משרד החינוך הסיני
* מידע על YCT במשרד החינוך הסיני

הערות שוליים
------------

1. 1 2 3  China Education Center ltd
2. ↑  הודעה על קיום בחינות באוניברסיטה העברית
3. ↑  הרשמה ל-HSK בתל אביב
4. ↑  Baidu
5. ↑  Chinese scholarship council
6. ↑  Korean Herald 2014-11-03
7. ↑  [ HSK materials
8. ↑  מכון קונפוציוס באוניברסיטת מישיגן
9. ↑  רשימות מילים מתוך Hanban
10. ↑  רשימות של סימנים לא מפורסמות בנפרד, אבל ניתן לשאוב אותן מתוך רשימות אוצר המילים שכן מפורסמות.
11. ↑  HSK1
12. ↑  HSK2
13. ↑  HSK3
14. ↑  HSK4
15. ↑  HSK5
16. ↑  HSK6
17. ↑  דוגמה למבחן YCT4